Brev datert "Kjøbenhavn mense Julio 1588": Hans Pederssøn [Litle], embedsmann i Nedenes len og Peder Ivarssøn, embedsmann i Brunlag len får brev om at de skal være tilstede når Axel Gyldenstjerne overtar Akershus slott og len. De skal bevitne hvilket inventar han overtar og i hvilken forfatning bygningen på slottet og ladegården er, dessuten skal de sjekke skogenes forfatning og hva som finnes på ladestedene i lenet osv. Peder var i 1589 vert for kong Jakob av Skottland. Peder Iverssøn og Hans Pederssøn [Litle] fikk i brev datert 12. mars 1589, beskjed om å begi seg til Akershus og holde seg i "Slotsloven" inntil Axel Gyldenstjerne vender tilbake fra Kjøbenhavn. Peder Iverssøn til Fritsø fikk 30. juli 1589 forleningsbrev på tre gårder i Brunla len, som kalles Dolven, Hollien og Andersvik, mot en årlig avgift på 10 gamle daler – som skal gis til lensmannen på Akershus. Det foretas et makeskifte 4. mars 1592 mellom Kong. Maj. og Peder Iverssøn og hans søster Ulfhild. Kronen har tatt en part av Ulfhilds gård Krosser på Jeløya og benyttet denne for saghestene på Moss. Som vederlag får nå jomfru Ulfhild og hennes arvinger en anpart i en liten gård kalt Frosthvet i Brunlag len i Hedrum sogn. Den gir 2 pd laks i landskyld "endog der til samme Gaard ingen Laxefiskende eller noget andet Fiskeri liggendes er". Peder er "hendes rette Lagverge".